arnastofnun/IGC-2024 huggingface dataset:
Ungir kunna að gúgla

Gef Jóni Einarssyni orðið: „Ísland, Ísland über alles, segja hinir þjóðrembdu, gefa auðlindarentuna til útvalinna, endurdreifa auði þar sem hinir ríku fá mest og þeir sem mest þurfa á að halda ekkert, þannig er þeirra réttlæti. Afleggja heimsins óréttlæti s.s. auðlegðaskatt sem lagðir eru á hreina eign yfir 120 m.kr. Herra Guð, hvílíkt óréttlæti. Svo er guðlast að gagnrýna elsku bestustu krónuna, sem dreifir auði frá efnaminni til efnameiri, krónuna sem við þurfum að greiða 6-12% af í vexti af húsnæðislánum, meðan hin ónýta evra er lánuð á 1-4% vöxtum í löndunum í kringum okkur. Unga fólkið er ekki fábjánar, það kann að gúgla.“
Stjórnlaus Landsbanki

Bankaráð Landsbankans ber ábyrgð á Steinþóri Pálssyni bankastjóra. Ráðið skipa Tryggvi Pálsson, Danielle Pamela Neben, Eva Sóley Guðbjörnsdóttir, Helga Björk Eiríksdóttir, Jóhann Hjartarson, Jón Sigurðsson og Kristján Þ. Davíðsson. Geti þau ekki rekið hann, þarf að skipta um bankaráð. Bankasýsla ríkisins skipaði þetta lið til að passa bankann. Nú er sú stofnun í dauðateygjunum. Í skipuriti hennar segir: „Stjórn Bankasýslu ríkisins skipa þau …“ og síðan kemur eyða. Stjórn Bankasýslunnar er semsagt flúin af hólmi. Bjarni Benediktsson tekur svo við um áramót. Því er enginn á vaktinni til að reka bankastjóra og bankaráð.
Ungir hraktir burt

Vilji menn halda Íslandi í byggð, þarf unga fólkið að vilja búa hér. Rannsókn sýnir, að svo er ekki. Helmingur unga fólksins vill flýja. Enska er orðin sumum tamari en íslenzka. Tilgangslaust er að stunda hér þjóðrembu að hætti Sigmundar Davíðs. Unga fólkið óttast einmitt þá vitfirrtu tillögu framsóknar að reisa hér áburðarverksmiðju til hagsbóta fyrir unga fólkið. Hér þarf atvinnutækifæri í öllu öðru en frumframleiðslu. Hér þarf há laun í samanburði við útlönd. Einkum þarf fólk að komast í traust húsnæði án þrældóms. Þvert gegn öllu þessu ofsækja stjórnmálabófar unga fólkið. Stefna að alræði fárra yfir þrælum á sultarkjörum.
Heimskra manna ráð

Árum saman reyndi evruhópurinn ekki að gera grísku skuldirnar sjálfbærar. Er þó lykill að lausn málsins. Í staðinn voru bankavinirnir uppteknir við að tryggja hag bankstera. Ábyrgð lána var flutt af þeim yfir á evrópska skattgreiðendur. Þá hörðnuðu kröfur evruhópsins um rústun innviða Grikklands. Samt mátti ljóst vera, að sala ríkiseigna, hærri eftirlaunaaldur og lægra kaup mundu ekki gera skuldirnar sjálfbærar. Árum saman hafa undirmálsmenn þrúkkað um þætti, sem koma að litlu gagni. Angela Merkel og aðrir leiðtogar evruhópsins höguðu sér eins og vitfirringar á fundinum í Bruxelles um síðustu helgi. Því verr gefast heimskra manna ráð, sem fleiri koma saman.
Unga fólkið vill flýja

Mér kemur ekki á óvart, að bófaflokkar stjórnmálanna hreki ungt fólk úr landi. Hér er markvisst unnið að þrælahaldi almennings, húsnæðisskorti og flutningi verðmæta úr auðlindunum til ýmiss konar auðgreifa. Enda sýnir ný rannsókn, að helmingur nemenda í 10. bekk vill heldur búa í útlöndum. Hófst hrunárið 2007 og hefur magnazt síðan á hverju ári. Unglingarnir búast samt ekki allir við að geta uppfyllt þennan draum og reikna með að flytjast til höfuðborgarsvæðisins. Tölur Háskólans á Akureyri sýna, að ungt fólk hefur alls enga trú á innantómri þjóðrembu pólitískra bófa. Það vonast til að geta blómstrað í sælunni erlendis.

(Rannsóknin)
Þegar Ríkiskaup lamast

Mikið skil ég vel, að Ríkiskaupum fallist hendur við að framkvæma erfitt útboð flugfarseðla. Viðskipti embættismanna við flugfélög með vildarpunkta hafa lengi verið hornsteinn lífsstílsins á fyrsta farrými. Eftir útboð hverfur hvatinn til sífelldra utanferða, þegar myndsímafundir nægja. Því hefur útboð tafizt í þrjú ár og er ekki enn komið á koppinn. Ríkiskaup finna hvað eftir annað nýja og áhugaverða anga, sem þurfi að rannsaka. Dæmigert framfaramál, sem aldrei verður að veruleika. Því að Ríkiskaup lamast, þegar kemur að draumum embættismanna um röð utanferða á fyrsta farrými. Plús haug af vildarpunktum til afnota í fríum.
Evrópa í ruglinu

Nú er aldeilis heima. Alþjóða gjaldeyrissjóðurinn neitar að taka þátt í rugli evruhópsins gegn Grikklandi. Efnislega segir sjóðurinn: Þið eruð fífl. Skuldir Grikklands eru ósjálfbærar. Afskrifa verður þessar skuldir, en þið neitið að afskrifa neitt. Við tökum ekki þátt í svona rugli. – Aldrei hafa öfgasinnaðir leiðtogar Evrópu fengið slíkt kjaftshögg og það frá Christine Lagarde. Enda eru þetta bankavinir, er hringsnúast um ímyndanir. Í stað þess að leysa mál, flækja þeir ímyndanir og standa andspænis hálfu verri vanda. Allt sökk svo í dúndrandi rugl, þegar geðbiluð hefnigirni Wolfgang Schäuble komst að háborðinu. Meiru fálkarnir þetta.

BBC
Þeir hata óvissuna

Fréttir segja okkur að 20-30 starfsmenn skammstöfunar, sem áður hét Straumur-Burðarás, séu foxillir. Hafi gert ráð fyrir að skipta með sér 3,4 milljörðum króna í bónus eða 150 milljónum á mann. Telja sig svikna um fyrirsjáanleika, tízkuorð ættað frá kvótagreifum. Auðmenn nútímans hata hornstein kapítalismans, óvissuna, mest af öllu. Ríkið og Seðlabankinn telja fyrirtækið eiga að borga 39% stöðugleikagjald fyrir að flytja gjaldeyri úr landi. Sárt leiknir bónusmenn segjast munu stefna ríkinu fyrir ófyrirsjáanleika. Við megum eiga von á meiru af slíku rugli, er Gunnar Bragi og Martin Eyjólfsson undirrita TISA-landráðin.
Læsið Steinþór inni

Konsert bankanna tók fyrir löngu völdin í Bandaríkjunum. Hefur nú tekið völdin í Evrópu. Ráðamenn dansa eftir fiðlu bankstera, sem færa tjón bankabrasks yfir á herðar skattgreiðenda. Sáum það í nauðgun Grikklands. Og við sáum það, þegar Jóhönnustjórn mistókst að koma böndum á endureistu bankana. Þar biðu Árni Páll og Steingrímur sinn pólitíska dauðdaga, líkin tvö í vinstri lestinni. Bankarnir haga sér eins og fyrir hrun. Taka 500 milljarða úr hagkerfinu í hreinan gróða! Meðhöndla fólk eins og hænur í verksmiðjubúi. Og trylltasti banksterinn hyggst reisa steindauða bankahöll í kvosinni litlu. Er ekki hægt að læsa bófana inni?
Fjórða ríkið í stríði

Ljósar eru afleiðingar furðulegs fjármálafundar leiðtoga Evrópu í Bruxelles um Grikkland. Þýzkaland framdi þar byltingu að undirlagi Wolfgang Schäuble. Hann lagði til brottrekstur Grikkja úr evrunni, sem á sér enga stoð í lögum. Útkoma ofbeldisins er, að evran situr eftir í slíkum sárum, að ekkert ríki vill lengur fara þar inn. Þýzkaland hefur stimplað sig sem tuddann í Evrópu, með tilvísun til Þriðja ríkisins. Jafn bæklað Fjórða ríkið hefur tekið við. Ekkert regluverk er um evruna, bara leynifundir ráðherra, sem hafa ekkert umboð til slíks. Þýsku stjórninni tókst á einni helgi að gera að engu sjö áratugi flókinnar diplómasíu eftirstríðsáranna.

Wolfgang Münchau

Paul Krugman

Yanis Varoufakis
Geta borðað kökur

Eygló Harðardóttir húsnæðisráðherra hefur bent á þá lausn húsnæðismála, að ungt fólk búi lengur í foreldrahúsum. Noti tímann til að spara. Hefur einnig bent á, að fordómar séu gegn búsetu í gámum. Miklu fljótara sé að spara fyrir gámi en fyrir íbúð. Eygló er snillingur. Framsóknarfólk bendir á hana, þegar það segir sumt framsóknarfólk hafa hjarta. Annar snillingur er nýr þingmaður Sjálfstæðis. Sigríður Andersen bendir á, að matartollar eigi einfaldlega að leiða til, að fólk kaupi minna af mat. Hún er líka snillingur. Þær stöllur keppa við Maríu Antoinette, er á að hafa sagt, að vanti fólk brauð, geti það bara borðað kökur.
Ó jarðýtur vors lands

Senn líður að eyðingu Eldvarpa, 10 kílómetra gígaraðar á Reykjanesskaga, skammt vestan Bláa lónsins. Þetta er eins konar smækkuð útgáfa af Lakagígum og hefur hingað til haldizt ósnortin. Í stuttu færi frá Keflavíkurvelli, hefði getað orðið hornsteinn ferðaþjónustu á svæðinu. En Suðurnesjamenn hafa aðrar fíknir. Grindavík og HS Orka þurfa að slétta út gígana til að útbúa fimm risavaxin plön fyrir jarðbora. Þarna á að útvega ótryggan hita fyrir stóriðju þar syðra. Ein mesta aðför þjóðarsögunnar að íslenzkum náttúruminjum. Grindvíkingar eru því miður enn á því sérkennilega plani, sem lýst er í bókum Guðbergs Bergssonar.
Bjartsýni og jákvæðni

Sigmundur Davíð segir þjóðina veruleikafirrta. Hún átti sig ekki á, að hér sé það bezta hugsanlega ástand af öllu hugsanlegu ástandi. Landsfeður séu vakandi dag og nótt við að bæta hag fólks, hamingju þess og langlífi. Fólk eigi því að flykkjast um landsfeður sína og bera þá á höndum sér. En því miður vilji fólk bara ekki skilja þessa fegurð. Það sé andsetið af vondum hugsunum og hlusti á neikvætt niðurrif og tortryggni. Líklega undanskilur forsætis þau 10%, sem styðja flokk hans og hann sjálfan. Einfaldari skýring á stöðu mála er þó, að forsætis sé sjálfur veruleikafirrtur og þau 10% þjóðarinnar, sem styðja hann.
Nóg komið af hefndarþorsta

Grískur almenningur er sekur um það sama og íslenzkur almenningur. Kusu bófa í áratugi til að fara með stjórn landsins. Samt er ranglátt, að fátækir Grikkir megi deyja drottni sínum. Bófarnir hirtu féð, sem bankar mokuðu í Grikkland. Komu því fyrir í skattaskjólum eins og íslenzkir bófar. Á báðum stöðum sleppa bófarnir, en almenningur situr eftir með sárt ennið. Vissulega hafa Grikkir reynt að svindla á kerfinu og að komast hjá sköttum. Hafa nú þegar borgað það dýru verði. En smámennin í Evrópusambandinu baka sér bara fyrirlitningu með að reyna að kreista blóðdropa úr grísku þjóðinni. Nóg er komið af hefndarþorsta.
Lágkúra rústar Evrópu

Ekki hélt ég, að ég mundi lifa, að Þýzkaland rústaði Evrópusambandinu, sem þó virðist hugsanleg útkoma. Samt hefur landið grætt meira á sambandinu en öll hin ríkin til samans. Angela Merkel er því miður enginn Konrad Adenauer, því er nú verr og miður. Evrópusambandið hefur verið á hraðri niðurleið þessa öld Þýzkalands. Þar á ofan með vanhæfum bankavinum við stjórnvölinn, fyrst José Manuel Barroso og síðan Jean-Claude Juncker. Svona hægra öfgalið er ófært um að leysa örlagaríkar uppákomur. Hugsar fyrst og fremst um hag óráðsíu-banka. Er ófært um að skynja neyð almennra borgara. Lágkúran ein ræður þessu hruni.
Fólk þekkist að nýju

Fésbók smábæja og hverfa er vanmetið fyrirbæri. Hér á Seltjarnarnesi er fínn

FÉSBÓKARHÓPUR , sem finnur týnda ketti og hunda, farsíma og reiðhjól. Og kemur því til réttra eigenda. Mynd er birt af rytjulegum hundi í óskilum og nágranni upplýsir tveimur mínútum síðar, hvar hann á heima. Allir gleðjast. Svo eru það vandamálin, parkeringar bíla, staðsetning göngubrauta og þess háttar. Eiðistorg er auðvitað eilífðarflopp og þarna birtast tillögur til úrbóta. Ekki alls fyrir löngu bjó fólk hér einangrað. En nýir fésbókarhópar færa fólkið nær hvert öðru. Valda því, að nágrannar eru farnir að þekkjast að nýju eins og í gamla daga.
Enginn kvaddi forsætis

Smám saman sést, hvernig heimsókn Sigmundar Davíðs til Bruxelles var háttað. Ferðin var farin, þegar yfirmenn Evrópusambandsins höfðu ekki tíma til neins nema Grikklands. Fundir Juncker og Tusk með Sigmundi stóðu tæpar fimm mínútur. Eitt stykki myndataka, eitt skot og bless. Ekki af því að Sigmundur væri peð, heldur var allt á hvolfi í húsinu. Sigmundur er einn til frásagnar um fundina. Til þess að segja samband Íslands við Evrópusambandið vera gott, þrátt fyrir undarleg bréf Gunnars Braga. Án samráðs við Gunnar. Sýndarmennska án innihalds. Endaði á myndskeiði af forsætis einmana úti í forstofu. Enginn að kveðja hann.
Enginn nær máli

Þegar fólk lítur yfir ráðherralista Framsóknar, hristir það bara hausinn og því verður orðfall. Sjálfstæðisflokkurinn er skárri í almenningsálitinu, en á þó engan ráðherra, sem nær máli. Hanna Birna spriklaði heilt ár í hengingarólinni, áður en hún tók pokann sinn. Kristján Þór spilar sig sem saklausan áhorfanda að rústun heilbrigðiskerfisins, reynir enga rústabjörgun. Ragnheiður Elín var með hataða náttúrupassann á heilanum í rúmt ár án nokkurs árangurs. Illugi hefur þá bókstafstrú, að skólakerfið sé færiband, sem hægt sé að stilla á aukinn hraða. Ólöf er gift álinu og Bjarni Ben er uppsóp úr Vafningi. Slík er flokksins dýrð.
Stærsta krabbameinið

Hversu mikið haldið þið, að 500 milljarða gróði íslenzkra banka þrengi svigrúm þjóðarinnar til að ná sér eftir hrun? 500 milljarðar eru stjarnfræðileg tala, svo há, að hún skilst ekki. Þetta er uppsafnaður gróði frá endurreisn bankanna eftir hrun og fram á þetta ár. Reikna má gróðann í átta hátæknispítölum. Tekinn út úr þjóðarhag og notaður til að herða heljartök stóru bankanna á pólitíkinni. Vinstri stjórnin tók ekki á vandanum og bófastjórnin heldur sömu stefnu. Þetta er langstærsti efnahagsvandi þjóðarinnar nú á tímum, heldur stærri en kvótinn. Þetta tvennt er efnahagslega krabbameinið, sem rústar innviðum samfélagsins.
Brotavilji löggunnar

Lögreglan í Reykjavík gældi árið 2011 við tilraunir til að koma upp ólöglegri hlerun gemsa. Wikileaks hefur birt tvö tölvubréf frá tveimur starfsmönnum hjá tölvurannsóknadeild lögreglunnar. Þeir leituðu til Hacking Team á Ítalíu. Það er fyrirtæki, sem eingöngu selur slíkan búnað. Vildu þeir kynna sér búnaðinn og verð hans. Einnig vildu þeir komast á póstsendingarlista. Hacking Team sendi upplýsingar til baka, en ekki varð úr frekari samskiptum. Löggan var á þessum tíma spennt fyrir hinum óleyfilega búnaði. Brotavilji, kannski ekki eindreginn. Embættið hefur upplýst, að framtak bréfritara var með vitund yfirmanna þeirra.
Pólitískur gúmmí-Tarzan

Stoðkerfi Samfylkingarinnar er gert úr Epal-kommum, sem hafa fengið sitt lén í millistjórn hjá ríki og borg. Þetta er fólk, sem hefur komið sér fyrir og hefur viðráðanleg fyrsta heims vandamál. Tengslin við alþýðu manna hafa endanlega rofnað. Þetta er hvorki Alþýðuflokkur né Alþýðubandalag. Viðfangsefnið er ekki lífskjör, heldur lífsstíll. Þetta kom inn með Ingibjörgu Sólrúnu, heldur áfram hjá Árna Páli, stundum kallað Blair-ismi. Flokkurinn kiknar í hnjánum, þegar auður er annars vegar. Fyrstur til að bila á örlagastundu, þegar í húfi er ný stjórnarskrá, auðlindarenta eða íbúðir ungra. Samfylkingin er vor gúmmí-Tarzan.
Pólverjar redda þessu

Pólskir verkamenn reisa orkuverið á Þeistareykjum, sem á að þjóna stóriðju við Húsavík. Innflutningur láglaunafólks byrjaði við Kárahnjúka og mun halda áfram á Reykjanesi, Blönduósi og í Þjórsá. Ruglið er sett í gang til að efla atvinnu í byggðum landsins, en reynist svo þurfa ódýrara vinnuafl. Verktakarnir taka ekki annað í mál, því að það er ódýrara en leiðinda sveitavargur. Öðrum þræði er þetta aðferð við að koma hér á landi upp þægari verkalýð, sem dansar eftir pípu auðsins. Til þess að búa til atvinnutækifæri fyrir verðuga Pólverja leggur ríkið fram stórfé til framkvæmda og veitir alls konar fríðindi umfram reglur.
Tveggja turna tal

Pólitíkin á Íslandi hefur á þessu ári snúist um tvo turna, tvo póla. Ekki þá turna, sem Samfylkingin vonaðist eftir á velmektarárum sínum. Við höfum fengið raunverulegt val, ekki val milli hægfara og snöggrar innrásar auðræðis. Annars vegar eru bófarnir, sem mjólka samfélagið í þágu greifa og auðræðis. Hins vegar er bylting unga fólksins. Hyggst staðfesta stjórnarskrána, ná þjóðarauðlindum til baka úr klóm greifanna. Hyggst líka afnema leyndó, galopna stjórnsýslu og stjórnmál. Vonandi tekst henni líka að snúa niður bankstera og skera krabbamein bankanna. Loks höfum við fengið tveggja turna tal, milli fortíðar og framtíðar.
Hlúð að silfurskeiðungum

Allar breytingar Bjarna Benediktssonar á ríkiskerfinu stefna að breiðara bili milli ríkra og fátækra. Aðgerðum, sem almennt miða í rétta átt, er hagað á þann veg, að ríkir fái betri útkomu en fátækir. Þetta gildir um boðað afnám tolla af 1933 vörutegundum. Á listanum eru engin matvæli, þótt fátækir hefðu einmitt mest gagn af lækkun á verði matvæla. Þeir þurfa mat, en hafa síður efni á vörum af öðru tagi. Hugsun Bjarna er, að áður hafi ríkisvaldið gert betur við fátæka. Og nú þurfi að jafna metin og hlúa að silfurskeiðungum. Þessi hugsun er einnig miðlæg í lagfæringu stjórnvalda á „forsendubresti“ þeirra, sem bezt mega sín.
Þeir létu mig semja

Er Hitler hóf heimsstyrjöld með árás á Pólland, sagði hann: Pólverjar byrjuðu, þeir höguðu sér þannig, að stríð var óumflýjanlegt. Æ síðan hefur verið hlegið að rökum Hitlers: „Þeir létu mig hefja stríð“. Samt notar Þorsteinn Víglundsson enn þessi rök 75 árum síðar: Verðhækkanir mínar eru launafólki að kenna, því að það lét mig „semja um óábyrgar launahækkanir“. Aumingja kallinn varð að láta undan óábyrgum kröfum og því eru verðhækkanir fórnardýrum hækkana að kenna. Umsamin laun eru á ábyrgð Þorsteins. Hækkun launa er lítill þáttur af mörgum í orsökum hærra vöruverðs. Mikilvægasta orsökin er fáokun/einokun í viðskiptum.
Ríkismjólkandi einkarekstur

Öll auðsöfnun á Íslandi er undir pilsfaldi ríkisins. Sjáið til dæmis Ásdísi Höllu. Hún plokkar fé af sjúkum gegnum sambönd sín við ríkisvaldið. Sjáið alla kvótagreifa landsins, þeir láta ríkið gefa sér auðlindir þjóðarinnar. Sjáið, hvernig bankarnir þrír græddu 500 milljarða frá endurreisn, vegna einokunar á ríkisvegum. Landið er svo smátt, að í mesta lagi er pláss fyrir þrjá í hverri grein. Fyrirtækin þrjú semja um samspil í greininni og njóta ríkisverndar. Óhugnaðurinn var sömu ættar við vinstri stjórn og hann er nú hjá bófastjórn. Því þurfum við að sparka öllum þessum hættulega fjórflokki út á hafsauga.
Fylgið í góðum gír

Fylgi stjórnmálaflokka hefur fallið í nýjar skorður, sem hafa verið mjög stífar á þessu ári. Píratar hafa þriðjungs fylgi og Sjálfstæðisflokkurinn fjórðungs. Hinir flokkarnir hafa tíunda hluta hver. Þessar stærðir endurspeglast í nýjustu könnun MMR: Píratar 33%, Sjálfstæðis 24%, Vinstri græn 12%, Framsókn 11%, Samfylkingin 9% og Björt framtíð 6%. Aðrir flokkar mælast varla, svo að nú er komið sex flokka kerfi. Píratar þurfa bara tvo flokka með sér til að mynda nýja og skárri ríkisstjórn. Núverandi stjórn hefur spilað rassinn úr buxunum. Lagar ekki fylgið, þótt Sigmundur haldi sjónhverfingafundi. Hér er góð fylgisfesta.
Fer ljúfar með lygina

Bjarni Benediktsson lýgur minna en Sigmundur Davíð og fer ljúfar með lygina. Þó er erfitt að sjá, við hverja hann er að tala, þegar hann segir þjóðina hafa það gott og meira gott. Fólk sér á eigin skinni, að fjárhagurinn er þungur og fer versnandi. Bjarni er nefnilega ekki að tala við almenning, þegar hann lýgur. Hann er að tala við þann helming fólks, sem hefur það sæmilegt eða gott. Margir fagna lægri sköttum á hátekjur og lægri tollum á lúxus og gefa skít í fátæka. Svo eru margir, sem enn trúa á einkavinavæðingu og forsmáða brauðmolaspeki. Úr þessum hópum fá bófaflokkar ríkisstjórnar greifanna 35% fylgi hjá þjóðinni.
Auðgreifar gegn almenningi

TISA leynisamningur Bandaríkjanna og Evrópu er bein atlaga að vestrænu lýðræði. Þar fremur Martin Eyjólfsson landráð fyrir hönd Gunnars Braga. Ráðgert er, að ríki verði skaðabótaskyld gagnvart auðhringum, ef þau bæta hag launþega eða gera ráðastafir í umhverfis-, neytenda- eða heilsumálum. Útkomunni ráða hvorki hæsturéttir landa né fjölþjóðlegir dómstólar, heldur dómnefndir með fulltrúum auðhringa. TISA er vendipunkturinn, þar sem gerræði auðhringa tekur við af lýðræði. Samningurinn er fyrir auðgreifa gegn almenningi. Landráðin eru núna á blússandi ferð. Andstöðu er helzt að finna á þingi Evrópusambandsins. Ekki hér.

TISA
Blöðin brugðust öll

Fram yfir aldamótin trúði ég, að Guardian, New York Times og Washington Post væru toppurinn á tilverunni. Sameinuðu ábyrgar og róttækar fréttir, sem skæru gegnum þoku og hræsni hins pólitíska lífs. Ekki lengur. Washington Post er smábæjarblað, New York Times er hagsmunatæki bankstera og jafnvel Guardian er úti að aka. Hvenær er sagt frá þeirri atlögu að vestrænu þjóðskipulagi, sem felst í samningum Bandaríkjanna og Evrópu um TISA? Nánast aldrei. Hvenær segja blöðin fréttir af hugmyndagjaldþroti ríkjandi brauðmolaspeki? Nánast aldrei. Hvenær segja þau alvörufréttir af pólitísku ofurvaldi bankanna? Nánast aldrei.
Marklausar hagtölur

Hagtölur eru að mestu marklausar til að sýna góða stöðu. Stangast oftast á við veruleika fólks. Fjármálaráðuneytið flaggar tölum um mikinn kaupmátt tekna. Landsbankinn flaggar tölum um mikinn jöfnuð launa. Þetta er rugl, eins og hinar ýmsu tölur um hagvöxt og framleiðni launa. Hugtök eru röng, forsendur rangar, endapunktar sérvaldir og síðan skáldað í eyðurnar. Fræg er fín staða Íslands sem hins spillingarfría lands. Svo kom hrunið og annað kom í ljós. Við skulum fremur meta laun út frá reynslu fólks, sem lifir ekki af launum og kemst enn síður í húsnæði. Skulum fremur meta ójöfnuð út frá reynslu fólks, sem sér hálfa þjóðina hafa það gott og hálfa hafa það skítt. Hér er auðræði og þjófræði, hvað sem hagtölur ljúga.
Skrautlegur ferill

Sigmundur Davíð er ofdekraður og hrokafullur pabbastrákur, sem telur gagnrýni vera loftárásir og einelti. Rífst í hvert sinni, sem hann opnar munninn. Var áður eilífðarstúdent, sem ráfaði árangurslaust milli skóla í ýmsum löndum. Á endanum keypti pabbinn stjórnmálaflokk fyrir ofvaxna barnið. Framsókn var áður tækifærishneigður flokkur, en nú tók steininn úr. Fáar hömlur voru á ímyndunum í sýndarveruleika Sigmundar Davíðs í pólitíkinni. Þorpsídjótarnir létu hann ginna sig, en hafa núna séð að sér. Því er hann núna eins og mara á almenningi, forsætisráðherra með frosið 10% fylgi. Þegar búinn að valda þjóðinni stórtjóni.
Gerðu illt verra

Aðstoð Evrópu við Grikkland hefur gerði illt verra. Hún fólst í lengingu lána með tilheyrandi hækkun þeirra og hækkun vaxta. Skuldafjallið var afar bratt, en er núna orðið ókleift. Stafar af, að öll áherzla Evrópu hefur falizt í að gæta hagsmuna franskra og þýzkra bankstera. Evrópusambandið bannaði líka Grikklandi að skera óhófleg útgjöld til hermála. Lagði þeim mun meiri áherzlu á að auka byrðar fátækra. Grikkir hertu sultarólina, að vísu of seint og illa. Efnahagur og innviðir samfélagsins fóru úr skorðum. Róttækir komust til valda og neituðu fyrir rest að borga. Evrópu er sjálfri um að kenna, að málið varð óleysanlegt.
Harmsaga Evrópusambands

Liðinn er tími Robert Schuman, Walter Hallstein og Jacques Delors, sem gerðu Evrópusambandið að jákvæðu heimsveldi. Tveir brauðmolamenn eyðilögðu sambandið, fyrst José Manuel Barroso og núna Jean-Claude Juncker. Hafa gert vonarstjörnu Evrópu að tæki í höndum bankstera. Áður voru mál fólks í forgangi, neytendur, vinnuvernd og umhverfið. Nú snýst allt um að draga ábyrðarlausa bankstera að landi, síðast í harmleik Grikklands. Í því skyni skipti Juncker sér af grískum kosningum, auðvitað án árangurs. Nýjasta skref bankstera-vina sambandsins er leynisamningurinn TISA um innleiðingu auðræðis í stað fyrra lýðræðis í Evrópu.
Beztu vinir bankstera

Aðgerðir Evrópusambandsins og Alþjóða gjaldeyrissjóðsins í fjármálum Grikklands 2010-2015 snerust aldrei um Grikki. Lutu að vinum franskra og þýzkra bankstera í þessum fjölþjóðastofnunum. Þær sjálfar og nýr Seðlabanki Evrópu tóku byrðar bankstera og lögðu á herðar evrópskra skattgreiðenda. Það er stóri glæpurinn í þessari harmsögu, ekki svik og prettir Grikkja. Eitthvað er íslenzkt við allt þetta rugl. Gríska martröðin sýnir óheyrileg völd bankstera. Án ábyrgðar grýta þeir peningum út og suður. Koma þarf þessu gengi bankstera og pólitíkusa bak við lás og slá. Sérstaklega Juncker, einum af höfundum bankavítisins í Lux.
Listamaður hunzaður

Þegar styttan af Ingibjörgu H. Bjarnason var afhjúpuð við alþingi, gleymdist að bjóða listamanninum. Ragnhildur Stefánsdóttir virtist ekki nógu fín til að vera boðið að afhjúpun eigin verks. Ber styttan þó af styttum fyrirmenna í borginni, full af lífi og reisn. Ekki frosið tröll eins og Skúli fógeti við sömu götu eða Einar Ben við Höfða. Hjörð rogginna karla sat þó í heiðursstúku, síðasta vígi karlrembunnar. Þar var líka Vigdís Finnbogadóttir. Hún tók eftir, að Ragnhildur var í hópi áhorfenda í nágrenninu. Stóð upp úr heiðursstúku, gaf sig á tal við listamanninn. Eina fyrirmenni landsins, er þekkir almenning, eini forseti vor.
Evrópa fékk á lúðurinn

Grikkir létu Evrópusambandið og Alþjóðabankann ekki valta yfir sig. Taparar kosninganna eru gamlingjarnir Juncker, Merkel, Lagarde og Schäuble. Þau héldu sig geta siglt deilunni út á yztu nöf. Það hefur mistekizt. Öll Evrópa er því í sárum og það er ofangreindum fjórmenningum mest að kenna. Þessir bankaþjónar frömdu þá óhæfu að létta lánum Grikklands af evrópskum bönkum og setja þau á herðar evrópskra skattgreiðenda. Juncker, Merkel, Lagarde og Schäuble verða nú að svara fyrir þá óhæfu. Grikkir eru auðvitað erfiðir. En aðhaldsstefnan var orðin svo grimm, að líkja má við tilraun hryðjuverkasamtaka til fátæklingamorða.